বঙ্গোপসাগরে নিখোঁজ আট জেলের সন্ধান এখনো মেলেনি
১৯:১৫, ১৩ সেপ্টেম্বর ২০১৯ শুক্রবার
বঙ্গোপসাগরে ফিশিংবোট ডুবিতে নিখোঁজ আট জেলের সন্ধান এখনো মেলেনি। নিখোঁজদের বাড়িতে চলছে শোকের মাতম।
বৃহস্পতিবার দুপুরে গঙ্গামতি ও দুবলারচরের কাছে এফবি আল-সাত্তার ও এফবি পূর্ণিমা নামের দুটি ফিশিংবোট মাছ ধরার সময় উত্তাল সাগরে ডুবে যায়। অন্য বোটের জেলেরা সাগরে ভাসতে থাকা জেলেদের উদ্ধার করলেও এফবি আল-সাত্তারের আট জেলে নিখোঁজ থেকে যায়।
খবর নিয়ে জানা গেছে- নিখোঁজদের বাড়িতে চলছে শোকের মাতম। পরিবারগুলো এখনো তাদের ফিরে আসার অপেক্ষায় রয়েছে। নিখোঁজদের মধ্যে ছয় জনের নাম জানা গেছে। তারা হচ্ছেন- পিরোজপুর সদর উপজেলার ছিথলিয়া গ্রামের মনির, হানিফা, জুজখোলা গ্রামের সঞ্জয়, আনোয়ার, বাদুরা গ্রামের খায়ের এবং ইন্দুরকানি উপজেলার কালাইয়া গ্রামের বাদশা। ডুবে যাওয়া ফিশিংবোট আল-সাত্তারের মালিক পিরোজপুরের পারেরহাটের ইকবাল আড়ৎদার এবং পূর্ণীমা বোটের মালিক কাউখালীর নিমাই দাস।
বাংলাদেশ ফিশিং ট্রলার মালিক সমিতির সভাপতি গোলাম মোস্তফা চৌধুরী জানান, দুর্যোগপূর্ণ আবহাওয়ায় বঙ্গোপসাগরে মাছ ধরার সময় বৃহস্পতিবার দুপুরে দুটি ফিশিংবোট ডুবে যায়। ডুবে যাওয়া বোটের জেলেদের অন্য বোটের জেলেরা উদ্ধার করলেও আট জেলে নিখোঁজ রয়েছে।
শরণখোলা উপজেলার খোন্তাকাটা গ্রামের এফবি মঞ্জু ফিশিংবোটের মাঝি কামরুল ইসলাম সুন্দরবনের ভেদাখালী এলাকায় নিরাপদ আশ্রয়ে থেকে মোবাইল ফোনে জানান, সাগরে দুটি ফিশিংবোট ডুবে গেছে। তিনি আরো জানান, সাগর অত্যন্ত উত্তাল থাকায় শতাধিক ফিশিংবোট সুন্দরবনের কচিখালী, ভেদাখালী, ছাপড়াখালী, কটকাসহ বিভিন্ন স্থানে নিরাপদ আশ্রয়ে রয়েছে।
জমি নিয়ে বিরোধ: কক্সবাজারে বৃদ্ধকে কুপিয়ে হত্যা